CELEX: 32020D0433
Language: hr
Date: 2020-03-12 00:00:00
Title: Provedbena odluka Komisije (EU) 2020/433 оd 12. ožujka 2020. o produljenju djelovanja koje je Švedska agencija za kemikalije poduzela kako bi se omogućili stavljanje na raspolaganje na tržištu i uporaba biocidnog proizvoda Care Plus Mosquito Net u skladu s Uredbom (EU) br. 528/2012 Europskog parlamenta i Vijeća (priopćeno pod brojem dokumenta C(2020) 1342) (Vjerodostojan je samo tekst na švedskom jeziku)

24.3.2020   
               
               
                  HR
               
               
                  Službeni list Europske unije
               
               
                  L 88/8
               
            
         PROVEDBENA ODLUKA KOMISIJE (EU) 2020/433
         оd 12. ožujka 2020.
         o produljenju djelovanja koje je Švedska agencija za kemikalije poduzela kako bi se omogućili stavljanje na raspolaganje na tržištu i uporaba biocidnog proizvoda Care Plus Mosquito Net u skladu s Uredbom (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2020) 1342)
            
         
         (Vjerodostojan je samo tekst na švedskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Švedska agencija za kemikalije („nadležno švedsko tijelo”) donijela je 25. rujna 2019. odluku u skladu s člankom 55. stavkom 1. prvim podstavkom Uredbe (EU) br. 528/2012 kako bi se omogućili stavljanje na raspolaganje na tržištu i uporaba biocidnog proizvoda Care Plus Mosquito Net, mreže protiv komaraca impregnirane aktivnom tvari permetrin („djelovanje”) do 23. ožujka 2020. U skladu s člankom 55. stavkom 1. drugim podstavkom te uredbe nadležno švedsko tijelo obavijestilo je Komisiju i nadležna tijela drugih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno švedsko tijelo, to je djelovanje bilo potrebno kako bi se zaštitilo javno zdravlje. Mreža protiv komaraca impregnirana permetrinom namijenjena je zaštiti ljudi od ubodâ i ugrizâ insekata, čime se sprečava prenošenje patogenâ s insekata vektora, koji predstavljaju opasnost za javno zdravlje, na ljude. Pod uvjetima navedenima u djelovanju proizvod se može staviti na raspolaganje samo u klinikama za cijepljenje i samo uz upute za pravilnu uporabu i sigurno odlaganje te, nakon razdoblja odstupanja, primatelj mjere mora, ako to zatraži nadležno švedsko tijelo, dostaviti informacije o broju mreža distribuiranih klinikama za cijepljenje.
                  
               
                     (3)
                  
                  
                     Komisija je 26. studenoga 2019. primila utemeljeni zahtjev nadležnog švedskog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Zahtjev je podnesen na temelju toga što i dalje postoji zabrinutost da bi bolesti koje prenose vektori mogle ugroziti javno zdravlje nakon 23. ožujka 2020. i argumenta da je biocidni proizvod Care Plus Mosquito Net ključan za ograničavanje opasnosti od bolesti koje prenose vektori.
                  
               
                     (4)
                  
                  
                     Prema informacijama koje je dostavilo nadležno švedsko tijelo, alternative za kontrolu insekata vektora (npr. uporaba repelenata i neimpregniranih mreža protiv komaraca) ne omogućuju dovoljnu kontrolu nad insektima vektorima.
                  
               
                     (5)
                  
                  
                     Repelenti ne mogu osigurati 24-satnu zaštitu cijelog ljudskog tijela zbog ograničenog broja dnevnih primjena i činjenice da se ne smiju koristiti na određenim dijelovima tijela. Osobe s osjetljivom ili oštećenom kožom mogu imati problema s uporabom repelenata zbog nadraživanja. Osim toga, repelenti imaju ograničenu uporabu za određene dobne skupine, kao što su mala djeca. Netretirane mreže protiv komaraca ne pružaju potpunu zaštitu od insekata jer takve mreže ne osiguravaju da insekti koji se nalaze na mreži ne mogu napasti dijelove tijela do kojih se može doprijeti kroz mrežu. Netretirane mreže mogle bi usto potaknuti ljude da sami impregniraju mreže biocidnim proizvodima. Takva nekontrolirana i nedokumentirana uporaba mogla bi predstavljati rizik za zdravlje ljudi i okoliš.
                  
               
                     (6)
                  
                  
                     Zahtjev za odobrenje Unije za biocidni proizvod Care Plus Mosquito Net podnesen je Europskoj agenciji za kemikalije, pri čemu je uloga nadležnog ocjenjivačkog tijela pripala danskom tijelu, i još je u postupku ocjenjivanja. Odobrenje Unije za taj biocidni proizvod bilo bi trajno rješenje za budućnost, uključujući Švedsku, ali prije izdavanja odobrenja potrebno je još mnogo vremena za ocjenu zahtjeva.
                  
               
                     (7)
                  
                  
                     Stoga je potrebno nadležnom švedskom tijelu dopustiti produljenje djelovanja za razdoblje od najviše 550 dana i uz određene uvjete.
                  
               
                     (8)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Švedska agencija za kemikalije smije do 25. rujna 2021. produljiti djelovanje kako bi se omogućili stavljanje na raspolaganje na tržištu i uporaba biocidnog proizvoda Care Plus Mosquito Net kako bi se spriječio prijenos patogenâ insektima vektorima na ljude, uz uvjet da se Agencija pobrine da se taj proizvod stavlja na raspolaganje i upotrebljava samo pod njezinim nadzorom.
         
         
            Članak 2.
            Ova je Odluka upućena Kraljevini Švedskoj.
         
         
            Sastavljeno u Bruxellesu 12. ožujka 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.